જોકે આજે જે વિષયલક્ષી મૌનની વાત કરવાની છે એ વોઇસ રેસ્ટના સંદર્ભમાં છે. રોજબરોજની આપણી દિનચર્યા દરમિયાન આપણે આપણા અવાજને કેટલો રંજાડીએ છીએ એની આપણને જરાય કલ્પના નથી હોતી. જે વાત એક વાક્યમાં કહી શકાય એને પાંચ વાક્યોમાં અલગ રીતે કહેવાની ઘણાને ટેવ હોય છે. ઘણા એક વાત ગુજરાતીમાં કહી ફરીથી એ જ વાત અંગ્રેજીમાં કહે છે અને કોક દરેક વાક્યની આગળ કે પાછળ પોતાનો તકિયા કલામ અચૂક લગાડતા હોય. વળી ઘણી બહેનો બોલે મંદ્ર-સપ્તકમાં અને ગાય લતાના તાર-સપ્તકમાં! કોઈકને પોતાનો અવાજ દાબીને બોલવા-ગાવાની આદત હોય છે. પચાસ વર્ષે પણ કોઈ કન્યાનો અવાજ સોળ વરસની કન્યા જેવો જુવાન હોય. પછી ફોન ઉપર એવો અવાજ સાંભળો તો કોઈને બેટા કહેવાનું જ મન થાય ને!